google/wiki40b huggingface dataset:
קטן עליו

תקציר העלילה

עלילת הסרט מתמקדת בבאדי, אדם שהגיע בטעות לקוטב הצפוני, לאחר שהתגנב כתינוק לשק של סנטה קלאוס בבית היתומים בו גדל. באדי אומץ וגדל בקוטב הצפוני אצל האלפים, כאחד מהעוזרים של סנטה קלאוס. לאחר שהוא מגלה כאדם מבוגר שהוא בן אנוש הוא מחליט לצאת לעיר ניו יורק על מנת לאתר את אביו הביולוגי וולטר הובס (ג'יימס קאן).
שמואל בן יהודה ממרסיי

חייו

מגיל צעיר שקד על לימוד מדעים ופילוסופיה. סביב גיל 18 עבר לעיר SALON שם למד אסטרונומיה בהדרכתו של אבא מרי בן אליגדור. כעשר שנים מאוחר יותר, בשנת 1321, נכלל בין היהודים שנאסרו במגדל הרוֹטַנְדַה בעיר Beaucaire, ואחר כך שוחרר. גם בהיותו במאסר עסק בתרגומי יצירות מדע לעברית. אחר כך נדד בין הערים הבאות: Murcia (ספרד), Tarascon, Aix (פרובנס), Montélimar. לצד שמו הלועזי: Meles Benjudas נתכנה גם Borbe-Vaire (זקן אפור, או זקן כחול). את פרסומו קנה בזכות תרגומיו הרבים (מערבית לעברית) של חיבורי מדע חשובים. הוא גם שיפץ ותיקן תרגומים קודמים, כמו של יעקב בן מכיר אבן תיבון.
זבד הודי ענק

מאפיינים

אורכו של הזבד 50-95 ס"מ ומשקלו עד 3-9.5 ק"ג. צבע הפרווה חום-אפרפר עד אפור ועל הצוואר והחזה פסים שחורים-לבנים. יש לו שיער גב ארוך ופס כהה באמצע הגב. זנבו מעוטר בטבעות חומות כהות-לבנות לסירוגין. הוא בעל רגליים קצרות ובעלות טפרים. מין זה נוטה לחיי קרקע ולא מטפס על עצים, אף שהוא יכול.
תפוצתו בטבע היא בעיקר ביערות טרופיים או אזורי שיחים בדרום אסיה מנפאל והודו עד לתאילנד וחצי האי המלאי וצפונה עד סין.
מזון: הם בעיקר אוכלי בשר וצדים חיות קנות כמו עופות, צפרדעים, נחשים, יונקים קטנים, סרטנים, דגים וביצים וגם פירות ושורשים. הם יוצאים בעיקר בלילות.
טורפים: לזבד יש מעט מאוד טורפים שהעיקריים ביניהם הם הטיגריס, הפיתון והצבועים, אך הוא מתגונן בתוקפנות מרשימה.
ברנאר ונדרמרש

‏
‏ברנאר וַנדֶרמֶרשׁ (Bernard Vandermeersch; ‏ 1937 – ) הוא פלאואנתרופולוג ופרהיסטוריון צרפתי המתמחה בחקר האדם הניאנדרטלי.

קורות חייו ופועלו

ונדרמרש נולד בעיר וֶרוויק (צר') בחבל נור–פה-דה-קאלה שבצפון צרפת. למד זואולוגיה, גאולוגיה ופלאונטולוגיה בסורבון ואת עבודת הדוקטורט עשה בהנחיית הפלאואנתרופולוג Jean Piveteau (צר'). בשנים 1964–1983 חקר ולימד במסגרת המעבדה הפלאונטולוגית של בעלי חוליות באוניברסיטת פריז VI (ממשיכת דרכה של הפקולטה למדעים בסורבון). משנת 1983 ועד לפרישתו ב-2001 כיהן כפרופסור מן המניין באוניברסיטת בורדו והקים בה את המעבדה האנתרופולוגית. ונדרמרש יצר את יחידת המחקר "מוצא ואבולוציה של ההומו ספיינס" במרכז הלאומי למחקר מדעי של צרפת (CNRS).
ברנאר ונדרמרש התמקד בחקר התרבות המוסטרית (התקופה הפלאוליתית התיכונה) בשני אזורים – דרום-מערב צרפת והמזרח הקרוב, ובשתי אוכלוסיות – האדם הניאנדרטלי והאדם המודרני המוקדם, והתעניין ביחסים האפשריים ביניהם (כגון רביית-כלאיים ותירבוּת) וכן בשאלת היכחדותם של הניאנדרטלים.
בישראל לקח חלק בחפירות באתרי מפתח של התקופה הפלאוליתית התיכונה במסגרת תוכנית המחקר שהוביל בשנים 1964–1980 בנושא "התפתחות אוכלוסיות ותרבויות במזרח הקרוב מסוף התקופה הפלאוליתית התחתונה ועד ראשית התקופה הפלאוליתית העליונה". בשנים 1965 עד 1979, בהפסקות, ניהל את החפירות במערת קפזה. בשנים 1982–1990 השתתף בחפירות במערת כבארה בצוות עם עופר בר-יוסף וברוך ארנסבורג וחקר לצדם גם במערת היונים. ברנאר ונדרמרש הדגים במחקריו נוכחות בו-זמנית של בני אדם מודרניים (אנטומית) מוקדמים ושל הניאנדרטלים המאוחרים בתקופה הפלאוליתית התיכונה באזורים הללו.
בצד עבודתו באקדמיה שימש ונדרמרש בשנים 1972–1984 כמנהל העתיקות הפרהיסטוריות בחבל פואטו-שראנט וכן פעל ביחידה להיסטוריה ולפרהיסטוריה של "הוועדה לעבודות היסטוריות ומדעיות" (צר'), מוסד מחקר הכפוף למיניסטריון החינוך של צרפת ומטרתו, בין היתר, לקדם את עבודתן של אגודות מדעיות. ונדרמרש יסד יחד עם ז'אן פרו את כתב העת Paléorient (צר') העוסק בפרהיסטוריה של דרום-מערב אסיה.
מוסטפא דואן

קריירת מועדונים

דואן נולד בטורקיה, ובנעוריו היגר לגרמניה, ושיחק כילד במועדון אסברג הגרמני. בשנת 1989, כאשר היה בן 13, החל דואן לשחק בבאייר אורדינגן, מועדון מצליח בגרמניה באותם ימים. בעונת 1993/94 החל לשחק בקבוצה הבוגרת של אורדינגן, ששיחקה אז בליגת הבונדסליגה השנייה, וערך שתי הופעות בעונה זו, בה העפילה הקבוצה לבונדסליגה. גם בעונת 1994/95 מיעט דואן לשחק, אך הפך לשחקן משמעותי בעונת 1995/96, בה שיתף פעולה בהגנה עם השוער ברנד דרהר ושחקני השדה יאן היינצה, שטפן פסלאק והלמוט ראנר. בתום אותה עונה, נשרה אורדינגן בחזרה לבונדסליגה השנייה, ודואן עזב את המועדון וחתם בפנרבחצ'ה הטורקית.
דואן הפך עם הגעתו לפנרבחצ'ה לשחקן מפתח בהגנת הקבוצה, שכללה אז את השוער רושטו רצ'בר ואת שחקני השדה יס הוג, אוצ'ה אוקצ'וקוו וקמלטין שנטורק. פנרבחצ'ה בתקופת דואן הייתה קבוצת צמרת ובשש העונות הראשונות שלו בקבוצה לא ירדה מהמקום הרביעי, אך מיעטה לזכות בתארים מקומיים. דואן זכה באליפות אחת בשנת 2001 בה שיתף פעולה בהגנה בעיקר עם זוראן מירקוביץ' היוגוסלבי. בשתי עונותיו האחרונות בקבוצה, פחתה כמות ההופעות של דואן. בקיץ 2003, לאחר עונת שפל בה פנרבחצ'ה סיימה שישית, עזב דואן את המועדון לאחר שצבר 165 הופעות ליגה בהן הבקיע שער אחד, וחתם בפ.צ. קלן מהבונדסליגה. דואן שיחק עונה אחת בקלן, בה ערך 25 הופעות והבקיע שער אחד בניצחון 1-0 על פרייבורג, אך הקבוצה סיימה במקום האחרון ונשרה אל הבונדסליגה השנייה.
בקיץ 2004, לאחר עונה אחת בקלן, חזר דואן לטורקיה וחתם בבשיקטש, יריבה מושבעת של קבוצתו לשעבר פנרבחצ'ה. דואן שיחק שלוש עונות בבשיקטש, אך ערך הופעות מעטות בגין סדרה של פציעות שגרמו לו להיעדר לתקופות ארוכות. למרות זאת, זכה דואן פעמיים ברצף בגביע הטורקי. בעונת 2005/06 לאחר ניצחון 2-3 בגמר על פנרבחצ'ה, ובעונת 2006/07 לאחר ניצחון 1-0 בגמר על קייסריספור. בתום עונה זו, פרש דואן ממשחק פעיל בגיל 31 בלבד, בגין ריבוי הפציעות.

קריירה בינלאומית

דואן שיחק בנבחרות הצעירות של גרמניה וערך מספר הופעות במדי נבחרת גרמניה בכדורגל עד גיל 21. בשנת 1999 ערך את הופעת הבכורה במדי נבחרת גרמניה, כששיחק 90 דקות בהפסד 2-0 לנבחרת ארצות הברית במחזור האחרון בשלב הבתים של גביע הקונפדרציות 1999, שבסיומו הודחה גרמניה מהטורניר. שלושה חודשים מאוחר יותר, ערך דואן את הופעתו השנייה והאחרונה, בתיקו 0-0 מול נבחרת טורקיה במסגרת מוקדמות יורו 2000. דואן היה יכול לבחור אם לייצג את טורקיה בה נולד, או את גרמניה בה גדל, ובחר לבסוף לייצג את גרמניה.

לאחר הפרישה

לאחר שפרש ממשחק פעיל, החל דואן לעבוד כפרשן כדורגל בטלוויזיה הטורקית.
לא תחנם

השלכות אקטואליות

בזמן פולמוס השמיטה אודות היתר המכירה, שבו נתנה הרבנות הראשית לישראל היתר למכור את קרקע ארץ ישראל לגויים כדי להפקיעה מקיום מצוות השמיטה, הותקפו המתירים (ובראשם הרב אברהם יצחק הכהן קוק) בין השאר גם בטענה שמכירה זו היא איסור תורה של 'לא תחנם'. תשובת הרב קוק הייתה שאיסור זה הוא רק על שבעת העממים או על גויים עובדי עבודה זרה, אבל אין איסור למכור לישמעאלים, בפרט שמכירה זו אינה קבועה.
בזמן המאבקים נגד מסירת שטחים בהסכמי אוסלו, הועלה על ידי אנשי ימין דתיים גם איסור זה, בטענה שהממשלה עוברת על איסור תורה במוסרה שטחים של ארץ ישראל לשליטת הרשות הפלסטינית.
ליידי נץ

עלילה

בצרפת של ימי הביניים, פיליפ גסטון (מתיו ברודריק), המכונה "העכבר", הוא היחיד שהצליח לברוח מכלא העיר אקילה. העכבר שכמעט נתפס שוב על ידי חיילי הבישוף (ג'ון ווד) ששולט בעיר, מצליח להתחמק ברגע האחרון בעזרת קפטן אטיין נאבר (רוטגר האוור). זה האחרון משוטט בארץ בליווי נץ.
במהרה מגלה "העכבר" כי הנץ הופך בעת השקיעה לאישה מדהימה ביופיה בשם איזבו (מישל פייפר) וקפטן נאבר הופך לזאב, השניים קוללו על ידי הבישוף שרצה את איזבו לעצמו. הקללה נועדה למנוע מהזוג לראות זה את זה, בכך שלא אפשרה זמן בו שניהם בני אדם.
כאשר קפטן נאבר מגלה ש"העכבר" הצליח לברוח מאקילה הוא מכריח אותו לשוב לשם ולמצוא דרך להיכנס לעיר. נאבר מתכנן לרצוח את הבישוף ובכך לשים קץ לקללה. הבישוף האכזר שולח אנשים להרוג את נאבר ואיזבו. הוא מעדיף להרוג את איזבו מאשר לראות אותה עם גבר אחר. לאחר שאיזבו (כשהיא בצורת נץ) נפגעת מחץ, הם מתארחים אצל ידיד ותיק - האב אימפריוס דה-מונק (לאו מקרן) שמטפל בה. "העכבר" מגלה שהאב הוא זה שבגד בזוג וסיפר על אהבתם לבישוף. כעת הוא מצא דרך לשחררם מהקללה: עליהם לעמוד מול הבישוף ב"לילה ללא יום ויום ללא לילה". האב מזהיר כי רצח הבישוף יגרום לקללה להימשך לנצח. קפטן נאבר דוחה את דברי האב ומתכנן להמשיך במשימתו.
האב מצטרף אלהם במסעם. לאחר שהצליחו להיכנס לעיר, מצווה קפטן נאבר על האב אימפריוס להרוג את הנץ כאשר ישמע את פעמוני הכנסייה (הוא מעריך שהדבר יציין את כשלונו ומקווה להתאחד עם אהובתו לאחר מותם), ועוטה עליו את מדיו (הוא היה מפקד המשמר של הבישוף עד מתן הקללה).
קפטן נאבר פורץ לכנסייה, ורגע לפני הסתערותו על הבישוף, החל ליקוי חמה. הוא מגלה לחלחלתו שהאב השיכור צדק וייתכן "לילה ללא יום ויום ללא לילה". באותו רגע מתחילים לצלצל פעמוני הכנסייה. נאבר המשוכנע שהאב הרג את הנץ, מתכנן להרוג בכל זאת את הבישוף. אך ברגע האחרון איזבו נכנסת לכנסייה וזאת לאחר שהאב לא היה מסוגל להרוג אותה. וכך לאחר שנתיים תמימות עומדים שניהם גבר ואישה מול הבישוף ומשתחררים מהקללה.
לאסלו צה

קריירה

צה התחיל את הקריירה שלו בקצ'קמטי מהליגות הנמוכות בהונגריה. בקיץ 1988 חתם בפצ'י עימה זכה בגביע ההונגרי בעונתו השנייה במועדון. בשנת 1992 חתם בפהרוואר (כיום MOL וידי) וכעבור שנתיים חתם בפרנצווארוש עימה זכה בדאבל. בקיץ 1995 חתם בבית"ר ירושלים שהייתה הקבוצה הראשונה שלו בישראל. במהלך העונה עזב את המועדון וחתם במכבי עירוני אשדוד. צה היה מלך השערים של עונת 1998/1999 בליגה הארצית עם 19 שערים והיה שותף לחזרה של נתניה לליגה הבכירה. בקיץ 2001 חזר למועדון נעוריו קצ'קמטי בו שיחק במשך שתי עונות שבסיומן פרש ממשחק פעיל.
לזכותו של צה שתי הופעות בנבחרת הונגריה.
תיאטרון אורנה פורת לילדים ולנוער

תיאטרון אורנה פורת לילדים ולנוער הוא תיאטרון ילדים ונוער שהוקם בשנת 1970 על ידי השחקנית אורנה פורת (שהקימה וניהלה קודם לכן את התיאטרון לילדים שליד "הקאמרי", שפעל בשנים 1965–1970), נחום שמיר ושר החינוך יגאל אלון.
התיאטרון הוא הוותיק מסוגו בארץ ומוקם בתחילה באולם ע"ש ירון ירושלמי (אחיו של מיקי ירושלמי - יו"ר התיאטרון) במרכז סוזן דלל בתל אביב-יפו.
התיאטרון הוא מלכ"ר וכל הכנסותיו מיועדות לקידום מטרותיו ומימון פעילותו. הוא זוכה לתמיכת משרד החינוך ונמצא בבעלות של עיריית תל אביב-יפו. ייעודו הוא הבאת קהל צעיר וחשיפתו לאמנות התיאטרון, על ערכיה ההומניים, הלאומיים והאוניברסליים במפגש עם יצירה אמנותית.
מדי שנה מועלים בו כ-20 מחזות, בפני קהל של כ-400 אלף צופים. הצגותיו מופיעות באולמות התיאטרון השונים בישראל ובחו"ל, ובפעילויות שונות. לתיאטרון מחלקה חינוכית המעבירה סדנאות, ימי תיאטרון ומפגשים לפני ואחרי ההצגות בשם "תיאטרון סיפור" לילדים מגילאי 2–6.
בשנת 2010 התיאטרון יזם את הקמתו של "פסטיבל ירון - עולם של תיאטרון" שמתקיים בפורים ובו מועלות הצגות בבכורה עולמית, מתקיימות סדנאות ונערכים מפגשים עם סופרים.
ב-2011 עבר התיאטרון לבניין אהל שם ברחוב בלפור בתל אביב.
מנכ"ל התיאטרון היה רן גואטה עד יולי 2018. 
המנהל האמנותי הוא גיל צרנוביץ.
שאול בן רבי השיל מקראקא

רבי שאול בן רבי העשיל מקראקא; (? - י"ז אייר ה'תס"ז, 21 באוקטובר 1707) היה רב פולני ותלמיד חכם בולט ומגדולי יהדות אשכנז. שימש כראש ישיבה ומרא דאתרא בבריסק ובקראקא. מראשי ועד ארבע ארצות. בסוף ימיו נבחר לרבה של הקהילה האשכנזית באמסטרדם אך נפטר בגלוגוב בדרכו לשם.

תולדות חייו

נולד בלובלין להרבי רבי העשיל ולאשתו (השנייה) דינה נכדת רבי שאול ואהל. למד תורה אצל אביו שהיה באותה עת רבה של לובלין ולאחר מכן רבה של קרקוב. לאחר פטירת אביו בכ' בתשרי ה'תכ"ד (21 באוקטובר 1663) נסע לבריסק לבית משפחת אמו ובשנת ה'ת"מ נתמנה שם לראש ישיבה.
כאביו היה נחשב לאמיד. בשנת תמ"ה נתמנה לאב בית דין בקיאדן. חזר לבריסק שם נתמנה לאב בית דין לאחר פטירת הרב מרדכי גינצבורג רבה הקודם (לא ידוע באיזה שנה בדיוק אך כבר בשנת תנ"א כבר היה אב"ד שם).
בערך בשנת תנ"ז התקבל לאב"ד ערי הגליל של קרקוב בתור "רב המדינה" ובמקביל כיהן גם כאב"ד אפטא. בתקופה זו כיהן ברבנות קרקוב העיר הרב אריה לייב נכד הב"ח (בן חורג של הט"ז) רק בשנת ה'תס"א (אז עזב רבי אריה לייב את קרקוב ועבר לבריסק) החל לכהן כאב"ד קרקוב על כיסא אביו 37 שנה אחרי מותו. אחרי כשלוש שנים פרש מרבנותו ועבר לגור בעיר ברעסלא כאדם פרטי.
בשנת תס"ז נקרא למלא את מקום רבי לייב חריף כרבה של הקהילה האשכנזית של אמסטרדם. אך בדרכו לשם חלה ונפטר - ביום י"ז אייר ה'תס"ז - ונקבר בעיר גלוגא. עם בוא שמועת פטירתו לקהילתו הקודמת בעיר קרקא הספידהו מספד רב.

פועלו הציבורי והתורני

היה מראשי הלוחמים כנגד המאמינים בשבתי צבי ביחד עם מחותנו החכם צבי.
בתקופת רבנותו בבריסק כיהן גם כראש ועד חמישה ראשי קהילות ליטא (ועד שהיה מורכב מחמשת הרבנים של: בריסק, הורדנא, פינק וילנא וסלוצק, החלטות שהתקבלו באספות הוועד היו מחייבות את כל שאר הקהילות בליטא) בתקופת רבנותו בקרקוב היה מראשי ועד ארבע ארצות.
הסכים על הרבה מספרי האחרונים שהודפסו בתקופתו. אך לא הדפיס את תורתו. תשובות ממנו מפוזרות בספרי השו"ת של התקופה. בסוף שו"ת הרמ"א (שהוציא לאור בנו רבי אריה לייב באמסטרדם) נדפסה תשובה שלו. כמ"כ בשו"ת יד אליהו סימן י"ח ובשו"ת שבות יעקב סימן ק"ז.
הערוץ הקהילתי

הערוץ הקהילתי (הארצי), נקרא גם ערוץ 98, הוא ערוץ טלוויזיה המשדר באפיק 98 תוכניות שנוצרו על ידי התארגנויות קהילתיות בארץ. 
משנת 2006 ועד שנת 2017 הופעל הערוץ על ידי "מכאן טלוויזיה קהילתית בע"מ". 
משנת 2017 הערוץ מופעל על ידי חברת נתיב תקשורת. הערוץ משודר ב-HOT וב-yes.

בתחילה בעקר קליפים באפיק 9

החל מראשית השידורים בכבלים במדינת ישראל באמצע שנות ה-90 שודר "הערוץ המקומי" באפיק 9 בממיר. בין השידורים הפופולרים בערוץ הייתה רצועת הקליפים "נטו" בעריכת רונן נויפלד והרצועה האלטרנטיבית "אקו". באותה תקופה, לפני מהפכת השידורים הדיגיטליים, הייתה הרצועה אחד ממוקדי החשיפה היחידיים לקליפים של מוזיקה ישראלית.

מיתוג חדש באפיק 25

בסוף 2002 הועבר הערוץ מאפיק 9 לאפיק 25 בממיר כדי לפנות מקום לערוץ הרוסי ישראל פלוס, וזאת לפי החלטת המועצה לשידורי כבלים ולווין. באותה תקופה מותג הערוץ מחדש ועוצב לו לוגו חדש.
ניפוי שגיאות

נִפּוּי שְׁגִיאוֹת,  נִפּוּי תְּקָלִים או בקיצור ניפוי (באנגלית: debugging, דִּיבָּגִינְג; בעברית: דִּיבּוּג), הוא תהליך שיטתי של איתור והפחתת באגים (תקלים) בתוכנת מחשב או בחומרה אלקטרונית, כדי לגרום להם לפעול כפי שתוכננו. ככל שמתקיימים יותר קשרים בין תת-מערכות או שהמערכת חסרת סדר, כך תהליך ניפוי השגיאות יהיה קשה יותר.
באופן כללי, תהליך ניפוי השגיאות הוא משימה מסורבלת ומעייפת. הקושי בניפוי שגיאות בתוכנה משתנה רבות בין שפת התכנות שבה השתמשו בתיכנות אותה מערכת ובכלים הקיימים לצורך הניפוי כגון מנפה שגיאות. מנפי שגיאות הם כלים אשר מאפשרים למתכנת לעקוב אחרי ההרצה של תוכנית, לעצור אותה, להתחיל אותה מחדש, להריץ אותה בהילוך איטי, לשנות ערכים בזיכרון ואפילו במקרים מסוימים לחזור אחורה בזמן.
באופן עקרוני שפות תכנות עיליות, כגון Java, הופכות את ניפוי השגיאות לקל יותר, כיוון שהן כוללות אפשרויות כמו טיפול בחריגות (exception handling) שמקל על זיהוי הקוד שבגללו התוכנית פועלת בצורה פגומה. עם זאת, במקרה של תכנות מונחה אירועים שממומש בשפות אלו קיים קושי לעקוב אחרי התהליכים בשל העובדה כי התוכנה פועלת באופן שאיננו רציף, גם ריבוי נימים בתוכנית או תקשורת בין תוכניות שונות גורם לבעיה דומה. בשפות תכנות אשר נוגעות יותר בחומרה ובהגדרות בסיסיות (low level), כגון שפות התכנות C או שפת סף, באגים יכולים ליצור בעיות "שקטות" כמו - השחתת זיכרון, ותדיר קשה למצוא היכן הבעיה הראשונית החלה; במקרים כאלה נדרש בדרך כלל שימוש בכלי ניפוי מורכבים.
לניפוי שגיאות של חומרה אלקטרונית (כגון חומרה של מחשב), תוכנות בסיסיות שמתייחסות בעיקר לחומרה (כגון BIOS) או קושחה (firmware), משתמשים באחד, או יותר, מהכלים הבאים: אוסצילוסקופ, מאבחן לוגי ואמולטור תוך־מעגלי (ICE). אמולטור זה יכול לתפקד בצורה דומה למנפה שגיאות של תוכנה, רק הפעם על תוכנה בסיסית וקושחה. שגיאה במיקרוקוד של מעבד עלולה לגרום לבאגים קשים במיוחד לגילוי, בין השאר בשל הצורך לבדוק אפשרויות רבות במיוחד והנטייה להתייחס אל המעבד כאל "קופסה שחורה".
הנוק גויטום

קריירת מועדונים

גויטום נולד בסולנה שבשוודיה להורים ממוצא אריתריאי. בצעירותו שיחק בקבוצות הנוער של IK אסיניה, אינטר אורהוי ו-IF ואסלונדס.

אודינזה וההשאלה לסיודד דה מורסיה

בשנת 2003 חתם גויטום באודינזה. ב-19 בפברואר 2005, בהופעתו היחידה בסרייה א', במשחק נגד אינטר, נכנס גויטום כמחליף בדקה ה-83 והבקיע שער מאוחר שהשווה את התוצאה ל-1-1. בעונות 2005/2006 ו-2006/2007 הושאל לסיודד דה מורסיה מהליגה הספרדית השנייה, והבקיע 21 שערים ב-61 הופעות.

ריאל מורסיה וההשאלה לריאל ואיאדוליד

לקראת עונת 2007/2008 שוחרר גויטום מאודינזה וחתם בריאל מורסיה, ששיחקה בליגת העל הספרדית. אף על פי כן, בעת הצגתו של איטור לופס בתקשורת, אלפונסו גרסיה, נשיאה של אלמריה, הציג מסמכים המוכיחים כי כבר נחתמה עסקה בין אודינזה לאלמריה בנוגע להעברתו של גויטום והודיע כי העניין יגיע לבית משפט. בסופו של דבר, גויטום נשאר בריאל מורסיה. ב-25 באוגוסט 2007 ערך גויטום את הופעת הבכורה שלו בקבוצה, כשנכנס כמחליף בדקה ה-64 בניצחון 2-1 על ריאל סרגוסה במסגרת המחזור הראשון בליגה. ב-16 בדצמבר 2007 הבקיע את שער הבכורה שלו בליגה, כשהבקיע בדקה ה-56 בניצחון 2-1 על ראסינג סנטנדר במסגרת המחזור ה-16. בסך הכל הבקיע גויטום שני שערים ב-31 הופעות.
בעונת 2008/2009, לאחר ירידתה של ריאל מורסיה לליגה הספרדית השנייה, הושאל גויטום לריאל ואיאדוליד ששיחקה בליגת העל הספרדית. ב-30 באוגוסט 2008 ערך גויטום את הופעת הבכורה שלו בקבוצה, כששיחק במחצית הראשונה בהפסד 1-0 לאספניול במסגרת המחזור הראשון בליגה. ב-30 בנובמבר 2008 הבקיע את שער הבכורה שלו בליגה במדי ריאל ואיאדוליד, כשהבקיע בדקה ה-67 בניצחון 3-0 על מיורקה במסגרת המחזור ה-13. גויטום סיים את העונה כמלך השערים של הקבוצה, עם 10 שערים ב-29 הופעות.

אלמריה

לקראת עונת 2009/2010 שוחרר גויטום מריאל מורסיה וחתם באלמריה, קבוצה נוספת מליגת העל הספרדית כמחליף מיועד לאלברו נגרדו, שעזב לסביליה. ב-29 באוגוסט 2009 ערך גויטום את הופעת הבכורה שלו בקבוצה, כששיחק במחצית השנייה בהפסד 4-1 לאתלטיק בילבאו במסגרת המחזור ה-12 בליגה. ב-17 בינואר 2010 הבקיע את שער הבכורה שלו בליגה במדי אלמריה, כשהבקיע בדקה ה-61 בתיקו 1-1 נגד טנריף במסגרת המחזור ה-18. שער זה היה השער היחיד של גויטום בעונת 2009/2010. בסך הכל הבקיע גויטום שמונה שערים ב-78 הופעות במועדון.

א.י.ק סולנה

ב-16 באוגוסט 2012, לאחר שסיים את חוזהו באלמריה, חתם גויטום בא.י.ק סולנה מליגת העל השוודית. ב-2 בספטמבר 2012 ערך גויטום את הופעת הבכורה שלו בקבוצה, כשנכנס כמחליף בדקה ה-73 בניצחון 2-1 על הלסינגבורג במסגרת המחזור ה-21 בליגה. ב-28 באוקטובר 2012 הבקיע את שער הבכורה שלו בליגה, כשהבקיע בדקה ה-60 בתיקו 1-1 נגד סיריאנסקה במסגרת המחזור ה-28. בחודש נובמבר 2015 נודע כי גויטום יעזוב את הקבוצה בתום חוזהו, וב-31 בדצמבר 2015 שוחרר גויטום מהקבוצה, לאחר שהבקיע 39 שערים ב-93 הופעות.

קריירה בינלאומית

בצעירותו שיחק גויטום בנבחרת שוודיה עד גיל 21.
בחודש ספטמבר 2015, כשהוא בן 30, הגיש גויטום בקשה רשמית לפיפ"א על-מנת שתאשר לו לשחק בנבחרת אריתריאה, ובקשתו אושרה. ב-10 באוקטובר 2015 ערך גויטום את הופעת הבכורה שלו בנבחרת אריתריאה, כששיחק 90 דקות בהפסד 2-0 לנבחרת בוטסואנה במסגרת מוקדמות מונדיאל 2018. במשחק הגומלין, שנערך 3 ימים לאחר מכן, הבקיע גויטום את שער הבכורה שלו, ההשער היחיד בהפסד 3-1.
פוגלוי

משמעות השם

שמו, "אי הציפורים" בפארואזית, ניתן לו עקב המספר הגדול של הציפורים המקננות בצוקי האי.

גאוגרפיה

באי שלושה הרים: מיקלה (420 מטרים), קלובין (620 מטרים) ונורד'ברג (549 מטרים). צוקי אייסטלי הנמצאים במזרח האי, מתנשאים לגובה של 448 מטרים ומהווים אתר קינון לציפורים רבות.

יישובים

באי שני יישובים - קירקיה בדרום האי והאטארויק במזרחו.
בתחילת המאה העשרים התגוררו בפוגלוי כ -300 איש, אך זה היה בשיאו. אורח חייהם של התושבים לא השתנה לפני יותר מחמישים שנה, ולכן אנשים רבים עזבו. כתוצאה מכך חיים רק 30 אנשים בכל חטארוויק וקירקיה. אלה למעשה שני הכפרים היחידים שנמצאים בפוגלוי וחקלאות היא עדיין מקור ההכנסה העיקרי. בחטרוויק ישנם חמש חוות, בקירקיה יש רק שתיים והם מנהלים בסך הכל כ 800 כבשים, בעיקר לייצור צמר.

מיתולוגיה

האי קשור למיתולוגיה הפרואזית ולסיפור על ה"פלוקסמן" (floksmenn) - קבוצה בדלנית שהתגוררה בהאטארויק שכללה את הוגני נב (Høgni Nev) רוגבי סקל (Rógvi Skel) הלודן אולבסון (Hálvdan Úlvsson) ואת תושב הכפר קירקיה הסמוך - סיורד'ור ויד' קלינגארא (Sjúrður við Kellingará), שנהגו לשדוד את האיים הסמוכים ושלטו בחלקם הצפוני של איי פארו. לבסוף הם נתפסו על ידי הממשלה הדנית שישבה בטורסהאבן ונידונו למוות. סיורד'ור קיבל חנינה בשל היותו ההגיוני יותר מבין השודדים אולם מצפונו הציק לו בשל מעשיו והוא ביקש להיות מוצא להורג עם השלושה האחרים.
משמר הרפובליקה (סוריה)

היסטוריית שירות

היחידה הוקמה בשנת 1976 לאור התקפות של ארגונים פלסטינים כנגד המשטר בסוריה והכילה בתחילת דרכה כ-10,000 חיילים. הדיוויזיה מזוהה מאוד עם משפחת השלטון הסורי כאשר רבים מבניה שירתו בתפקידים שונים בה, בהם; בשאר אל-אסד שפיקד על חטיבה ואחיו מאהר אל-אסד שמשמש בתפקיד פיקודי בכיר בה. יחד עם הדיוויזיה הרביעית והכוחות המיוחדים, דיוויזיית המשמר נחשבת לאחת היחידות הנאמנות והאיכותיות בצבא הסורי ומורכבת מכ-80 אחוז חיילים וקצינים עלווים.

מלחמת האזרחים

עם פרוץ מלחמת האזרחים בסוריה בשנת 2011, הורכבה דיוויזיית המשמר משני רגימנטים של חיל רגלים/צנחנים; הרגימנט ה-101 וה-102, בנוסף לשלוש חטיבות חיל רגלים ממוכן; החטיבה ה-104, ה-105 וה-106, לצד רגימנט הארטילריה ה-100. על הנייר מספר החיילים ששירתו בדיוויזיה הגיע לכ-25,000.
במהלך הלחימה יחידות המשמר היו מהנאמנות והאיכותיות ביותר מבין יחידות הצבא הסורי, הם זכו לציוד המתקדם ביותר והיו מאומנים מאוד. מהשלב הראשון השתתפו יחידות הדיוויזיה בקרבות, תחילה בעיקר סביב העיר דמשק - שם מוצבת הדיוויזיה דרך קבע ושם מצוי מושב השלטון הסורי - ובהמשך נשלחו להילחם בכל רחבי סוריה היכן שנדרש. בשונה מיחידות אחרות בצבא הסורי, יחידות המשמר נשלחו לחזית לרוב ברמה גדודית או אף פלוגתית והם לחמו לצד יחידות אחרות של הצבא הסורי. למרות המעמד היוקרתי של המשמר, כבר במהלך 2012 מספר יחידות ספגו אבדות קשות, שני גדודים שלחמו באזור חומס אף ירדו לכוח אדם של 300 חיילים בלבד (מתוך 1,500 על הנייר) מספר שנחשב למינימום האפשרי לקיום גדוד (על פי הדוקטרינה הסורית). 
מנאף טלאס, שהיה אחד המפקדים הבכירים במשמר ומקורב לנשיא אסד, ובנו של שר ההגנה, ערק וברח לטורקיה ביוני 2012. ב-18 באוקטובר 2017 עיסאם זאהרדין, שהיה המפקד על כוחות משמר הרפובליקה במדינה, נהרג בקרבות באזור העיר א-זור.
פיקוד העורף

צווים מנהליים

פיקוד העורף משמש מכשיר בידי שר הביטחון להוצאת צווי הגבלת תנועה מנהליים ארוכי-טווח. הצווים שמוצאים מפעם לפעם מכח תקנות שעת חירום (1945) מכוונים כנגד פלסטינים מזרח-ירושלמים, ערבים ישראלים ויהודים ישראלים כאחד. בין הדוגמאות הבולטות בנושא זה, ניתן למנות את מקריהם של מרדכי ואנונו (2004), מחזיק תיק ירושלים ברשות הפלסטינית, חאתם עבד אלקאדר (2009), השיח' ראאד סלאח (2009) ופעיל הימין נריה אופן (2010).

הכומתה - והסיבות לבחירתה

צבע הכומתה כתום. כתום מוכר ברחבי העולם כצבע לחילוץ ולהצלה. בשנת 2000 החליט אילן הררי, ראש מטה פיקוד העורף, לאחד את כלל חיילי הפיקוד תחת כומתה בצבע אחד, גם כדי ליצור זיהוי עם צבע החילוץ העולמי, וגם כדי לתת תחושת גאווה לחיילים. את הגוון בחרה אשתו של הררי. על הכומתה עונדים חיילים סמל כובע עם כיתוב חיל העורף.

התרעות פיקוד העורף

עד לשנת 2014, התרעות פיקוד העורף היו זמינות כאזעקה ובביפר בלבד (לכבדי שמיעה). מספר ימים אחרי תחילת מבצע צוק איתן, החל פיקוד העורף בשידורי התרעות על גבי מסך הטלוויזיה, תחת הכותרת "פיקוד העורף התרעה במרחב". ההתרעה כללה את סמליל פיקוד העורף ואת שמות המרחבים אליהם היא כוונה באותו רגע נתון (למשל: שפלה 175 - ראשון לציון, דן 157 - תל אביב). הודעות אלה החלו להופיע לראשונה בערוץ הראשון, ערוץ 2, ערוץ 10, וגם בערוץ HOT3 בכבלים, והמשיכו, עם שינוי מפת הערוצים לאפיקים החדשים, לכאן 11, קשת 12 ורשת 13. בהמשך, התרעות פיקוד העורף הפכו לזמינות גם באתרי אינטרנט וביישומונים שונים, באמצעות API והתעדכן בכל פעם שנשמעה אזעקה. כמו כן, ההתרעות החלו להיות מוצגות על המסך גם בעת ניסויי צופרים, במרחבים שבהם נקבעו ניסויים כאלו.
בעבר, הזכיינית "רשת", ערוץ 10 והערוץ הראשון עיצבו את התראות פיקוד העורף לפי בחירתן, ואילו "קשת" השאירה את התרעות פיקוד העורף בעיצובן ובהנפשתן המקוריות. בערוץ הראשון נעשה שימוש בפונט "הצבי" לטקסטים, בערוץ עשר נעשה שימוש ב"נרקיס בלוק" ואילו ב"רשת" - שידורי ערוץ 2 הפונט נשאר אריאל (הספרות הוחלפו בספרות של הגופן סנטרי גות'יק (באנגלית)), אך המכנה המשותף לכולם הוא שהוחלף האפקט המקורי של פיקוד העורף בהנפשות מותאמות אישית.
בשנת 2019 נעשו שינויים במערכת ההתרעות של פיקוד העורף, כאשר, בין היתר, שונתה הכותרת מ"פיקוד העורף התרעה במרחב" ל"התרעות פיקוד העורף" ונחסמה הגישה ל-API, כך שרק אתרים ואפליקציות מורשים מטעם פיקוד העורף יוכלו לקבל ולהציג את ההתראות. אזורי ההתרעה שונו כך שמאז יוני באותה שנה, הם מציגים את שמות הערים או האזורים המסוימים בהם נשמעת אזעקה (וערים גדולות מחולקות לאזורים מסוימים, כגון "רובע דרום" בירושלים, במקום ציון "ירושלים" בלבד).
פוארטו ריקו (משחק)

מהלך המשחק

לכל שחקן יש "לוח אי" הגלוי בפני שאר השחקנים (העיר של השחקן) והוא מחולק לאזור של מפעלים, מטעים ומוצרים ממקורות שונים. את היבול שהשחקן מרוויח ניתן להמיר לנקודות ניצחון או לכסף.
את הכסף ניתן להשקיע בבניית בניינים אשר יגרמו לשחקן להרוויח יותר תוצרת יבול או להרוויח עוד אפשרויות.
הבניינים והמטעים אינם בשימוש ללא מתיישבים.
המשחק נמשך מספר סיבובים כאשר כל תור בסיבוב על משתתף "המושל" לבחור אחד משבעת התפקידים ולקבוע את התפקיד אותו ישחקו כל המשתתפים.
 תפקיד המושל עובר כל תור בין השחקנים לפי הסדר וסיבוב שלם עובר כאשר כולם היו מושלים.